题常君殉节录
王奉曾 (Qing)
报国仗忠义，不在誇身强。武臣职刀矢，文臣职糇粮。粮存身与存，粮亡身与亡。苟或粮去而身存，是藉寇兵赍盗粱。偷生旦夕大节败，国有典刑难逃藏。于戏常君信堂堂，凛然大节淩秋霜。曩作崇庆牧，逆竖方跳梁。君职在运饷，料理橐与囊。陡然贼至掠我疆，昔岭冲突围豺狼。岂有我粮为贼有，以死拒之庸何伤。须臾骂贼砍数贼，于戏忠义为贼戕。常君死未几，底定论旂常。恤衔观察荫子嗣，居官死贼姓氏扬。我闻建祠浣花侧，忠魂曾否归故乡。